b'\n_START_ARTICLE_\nHidroelektrana Mostarsko blato\n_START_PARAGRAPH_\nHidroelektrana Mostarsko blato je derivacijska hidroelektrana koja se nalazi u Hercegova\xc4\x8dko-neretvanskoj \xc5\xbeupaniji, BiH, jugozapadno od grada Mostara.\n_START_SECTION_\nPovijest elektrane\n_START_PARAGRAPH_\nIzgradnja ove elektrane se\xc5\xbee jo\xc5\xa1 u doba uo\xc4\x8di Drugog svjetskog rata, to\xc4\x8dnije 1941. kada je po\xc4\x8dela izgradnja vodoprivrednog tunela izme\xc4\x91u Mostarskog blata i Bi\xc5\xa1\xc4\x87a polja, u dolini rijeke Neretve. Nakana ovog objekta bila je za\xc5\xa1tita od velikih voda. Izgradnja ovog tunela zavr\xc5\xa1ena je 1947. Krajem 1970-ih godina nastaje vi\xc5\xa1enamjenski projekt kori\xc5\xa1tenja Mostarskog blata. Iako je bio stavljen na popis prioriteta za kori\xc5\xa1tenje tehni\xc4\x8dke pomo\xc4\x87i Ujedinjenih naroda, te je bila stvorena poslovna zajednica jedinica lokalne samouprave (Li\xc5\xa1tica, danas \xc5\xa0iroki Brijeg, Mostar i \xc4\x8citluk) i elektroprivrede, vodoprivrede i poljoprivrede, od projekta nije bilo ni\xc5\xa1ta. Tek 1997. JP Elektroprivreda Hrvatske zajednice Herceg Bosne ponovno inicira gradnju ovog projekta koji je ujedinjavao za\xc5\xa1titu od poplava i kori\xc5\xa1tenje vode u proizvodnji elektri\xc4\x8dne energije. Pripremni radovi po\xc4\x8deli su 2006. Izgradnja je trajala \xc4\x8detiri godine, a u njoj je sudjelovalo 45 tvrtki, najve\xc4\x87im dijelom iz BiH te iz Hrvatske. Elektrana je sve\xc4\x8dano pu\xc5\xa1tena u rad 13. svibnja 2010. Hidroelektranom upravlja i odr\xc5\xbeava ju Elektroprivreda Hrvatske zajednice Herceg Bosne.'